Diari Oficial de la Generalitat Valenciana


Sumari del DOGV 4457, del 11-03-2003 (2003/2873)

ORDE de 24 de febrer de 2002, del conseller de Sanitat, que convoca dos beques per a fer pràctiques professionals en gestió de la prestació ortoprotètica i en procediments de control de medicaments i farmacovigilància en la Conselleria de Sanitat.
-------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4457

Data del DOGV
:   11-03-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/2873


Data del document
:   24-02-2003

Organisme emissor
:   Conselleria de Sanitat

Tipus de document
:   Ordre

Descriptors 

:   * assignació per estudis
    * metge
    * ajuda pública
    * farmacèutic
    * suport econòmic

ORDE de 24 de febrer de 2002, del conseller de Sanitat, que convoca dos beques per a fer pràctiques professionals en gestió de la prestació ortoprotètica i en procediments de control de medicaments i farmacovigilància en la Conselleria de Sanitat. [2003/2873]
  
La Conselleria de Sanitat, en el marc de la política dirigida a fomentar la realització de pràctiques professionals, convoca la concessió de dos beques en la Direcció General per a la Prestació Farmacèutica de la Conselleria de Sanitat, una per a fer pràctiques en gestió de la prestació ortoprotètica i una altra per a fer-ne en procediments de control de medicaments i farmacovigilància.
  
Fent ús de les facultats que em conferixen el Decret 87/1999, de 30 de juliol, del Consell de la Generalitat Valenciana, que aprova el Reglament Orgànic i Funcional de la Conselleria de Sanitat, modificat pel Decret 198/1999, de 19 d'octubre, i pel Decret 46/2001, de 27 de febrer, i per l'article 35 de la Llei de la Generalitat Valenciana 5/1983, de 30 de desembre, de Govern Valencià, i segons el que establix el Decret 108/1992, de 6 de juliol, de la Generalitat Valenciana, pel qual regula la concessió de beques,
  
ORDEN
  
Article 1
  
Es convoca un concurs públic per a la concessió de dos beques en la Direcció General per a la Prestació Farmacèutica de la Conselleria de Sanitat. Una beca es destina a llicenciats en Medicina per a fer pràctiques professionals en gestió de la prestació ortoprotètica. L'altra beca es destina a llicenciats en Farmàcia o Medicina per a fer pràctiques professionals en procediments de control de medicaments i farmacovigilància.
  
Article 2
  
Aprovar les bases que regixen esta convocatòria que són l'annex I d'esta orde.
  
Article 3
  
La dotació econòmica per a finançar les beques de la present convocatòria per a l'exercici de 2003 puja a la quantia global de 25.200 euros, amb càrrec a l'aplicació pressupostària 55.66.53.2284.339.44.5, línia de subvenció amb codi comptable T4542, dels pressupostos de la Generalitat Valenciana per a l'any 2003.
  
Article 4
  
Esta orde comença a vigir el mateix dia de la publicació en el Diari Oficial de la Generalitat Valenciana.
  
Article 5
  
Pot interposar-se contra esta orde, que exhaurix la via administrativa, un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació, segons que estableixen els articles 10 i 46 de la Llei reguladora de la Jurisdicció Contenciosa Administrativa. Potestativament, és possible la interposició d'un recurs de reposició, segons els articles 116 i 117 de la Llei 30/1992, de 26 de novembre.
  
València, 24 de febrer de 2003
  
El conseller de Sanitat,
  
SERAFÍN CASTELLANO GÓMEZ
  
ANNEX I
  
Bases de la convocatòria per a la concessió de dos beques per a fer pràctiques professionals en la Direcció General per a la Prestació Farmacèutica de la Conselleria de Sanitat
  
Primera. Objecte específic
  
Les beques tenen per objecte la realització de pràctiques professionals de col·laboració del personal becat en gestió de la prestació ortoprotètica i en procediments de control de medicaments i farmacovigilància, en la Direcció General per a la Prestació Farmacèutica de la Conselleria de Sanitat.
  
Segona. Nombre de beques i duració
  
Es convoquen dos beques, una destinada a llicenciats en Medicina i una altra a llicenciats en Farmàcia o Medicina que duran a terme l'activitat objecte de la beca en la Direcció General per a la Prestació Farmacèutica.
  
La duració d'esta beca comprén des de l'endemà de la notificació fins el 31.12.2003, i es fa efectiva en la data de la incorporació de l'adjudicatari. No obstant això, pot ser prorrogada mitjançant una resolució del director general per a la Prestació Farmacèutica, condicionada a l'existència de consignació pressupostària, adequada i suficient, en els exercicis següents, fins a un màxim de 18 mesos de duració.
  
Tercera. Dotació i pagament de les beques
  
La dotació de la beca és de 1.050 euros bruts mensuals, que està subjecta a les retencions que pertoquen legalment.
  
L'import de la beca es paga mensualment i requerix la certificació del director general per a la Prestació Farmacèutica.
  
Quarta. Formalització de les sol·licituds
  
Els models d'impresos de sol·licitud s'han d'ajustar als que figuren en l'annex II. Les persones interessades els han de presentar en el Registre General de la Conselleria de Sanitat (c/ del misser Mascó, 31, de València).
  
Els candidats han de presentar la seua sol·licitud al mateix Registre General o tramitar-la de qualsevol de les maneres que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, juntament amb la documentació següent:
  
- Fotocòpia compulsada del document nacional d'identitat.
  
- Currículum, en el qual s'ha d'indicar l'experiència professional, idiomes, beques aprofitades, etc.; i també hi ha de constar les dades personals, la data i el lloc de naixement, el domicili actual, el telèfon (de casa i, si és el cas, el mòbil) i una foto de mida carnet del sol·licitant.
  
- Fotocòpia compulsada del títol de metge o farmacèutic o del document acreditatiu d'haver abonat els drets d'expedició del títol.
  
- Fotocòpia compulsada del certificat acadèmic personal dels estudis de Medicina o Farmàcia.
  
- Documents que acrediten la possessió dels títols, cursos i mèrits que figuren en el currículum. Per tal que siguen tinguts en compte en el barem, es requerix l'acreditació dels documents mitjançant la presentació de fotocòpies compulsades dels documents oficials corresponents.
  
- Una declaració jurada de no tindre concedida qualsevol altra beca o ajuda per a la mateixa activitat o una de similar, i d'estar al corrent de les obligacions fiscals i davant la Seguretat Social.
  
- Documentació que l'aspirant considere d'interés.
  
Les sol·licituds s'han d'adreçar al director general per a la Prestació Farmacèutica, carrer del misser Mascó núm. 31, València 46234.
  
Cinquena. Termini de presentació de les sol·licituds
  
El termini de presentació de les sol·licituds és de 15 dies hàbils, comptadors des de l'endemà de la publicació d'esta convocatòria en el Diari Oficial de la Generalitat Valenciana.
  
Sisena. Selecció
  
1. Comité avaluador, selecció, resolució i recursos.
  
Es constituïx el comité avaluador. El presidix el director general per a la Prestació Farmacèutica i el componen els membres següents:
  
- El cap del Servici de Prestacions Complementàries
  
- El cap del Servici d'Ordenació i Control del Medicament
  
- El cap del Servici de Provisió i Assistència Farmacèutica
  
- 1 representant del Servici d'Ordenació i Control del Medicament, que hi actua de secretari.
  
El comité es reserva la facultat de deixar deserta, totalment o parcialment, l'adjudicació de les beques convocades i d'interpretar el contingut d'estes bases.
  
2. Barem
  
La selecció dels becaris es fa a partir de la puntuació obtinguda per l'aplicació d'este barem:
  
A. Coneixements de valencià: fins un màxim d'1 punt segons el nivell de coneixements de valencià establit per la Junta Qualificadora de Coneixements de Valencià, segons l'escala següent:
  
Nivell oral: 0,25 punts
  
Nivell elemental: 0,50 punts
  
Nivell mitjà: 0,75 punts
  
Nivell superior: 1 punt
  
B. Coneixements d'altres idiomes comunitaris: fins a 1 punt.
  
C. Expedient acadèmic: es valora d'acord amb la qualificació mitjana, fins a 3 punts.
  
D. Coneixements acreditats d'informàtica: fins a 2 punts.
  
E. Valoració de l'experiència professional i aspectes curriculars relacionats amb l'activitat objecte de la beca: fins a 6 punts.
  
3. Resolució de la convocatòria
  
Es faculta el director general per a la Prestació Farmacèutica per a dictar una resolució en el termini màxim de 10 dies hàbils comptadors des de l'endemà de l'acabament del termini de presentació de les sol·licituds.
  
La llista d'aspirants per orde de puntuació obtinguda es publicarà en el tauler d'anuncis de la Conselleria de Sanitat (carrer del misser Mascó, 31, València). Esta llista es constituïx com a borsa de reserva, per al cas que hi haja alguna renúncia o abandó.
  
La Direcció General per a la Prestació Farmacèutica ha de convocar els adjudicataris per a la signatura del document de notificació i acceptació corresponent, que s'ha de fer en un termini no superior als 10 dies hàbils des de la data de l'acceptació per part dels adjudicataris.
  
Setena. Obligacions, incidències i tutoria dels becaris
  
Quant a les obligacions dels beneficiaris, s'hi aplica l'article 47 del Text Refós de la Llei de la Hisenda Pública de la Generalitat Valenciana.
  
La beca és incompatible amb qualsevol altra beca o ajuda que puguen concedir-se per la mateixa activitat o una de similar. La infracció d'esta regla deixa sense efecte la beca.
  
La condició de becari no genera cap relació laboral ni administrativa amb la Generalitat Valenciana.
  
Els becaris, si cal, han de presentar la documentació acreditativa del compliment de les seues obligacions fiscals i amb la Seguretat Social, i de tindre cobertura sanitària.
  
El director general per a la Prestació Farmacèutica resol les incidències que es produïsquen durant el període de les beques, i pot deixar-les sense efecte, després de l'audiència de la persona interessada, en el cas d'incompliment de les obligacions per part del becari o quan no faça l'activitat que haja motivat la concessió o deixe de tindre els requisits exigits.
  
La direcció de l'Àrea per a la Prestació Farmacèutica i el Medicament ordena les activitats dels becaris. La dedicació dels becaris a les línies de treball que se'ls assignen és de 40 hores setmanals.
  
Si hi ha incidències, renúncies, abandons o incompliments que deixen vacant alguna de les beques, s'ocuparan segons l'orde establit en la borsa de reserva que resulte del procés de selecció.
  
Les funcions i tasques del tutor per a les beques concedides en prestació farmacèutica en atenció sociosanitària i en control i inspecció d'indústria farmacèutica són:
  
1) Per a la gestió de la prestació ortoprotètica:
  
- Identificació de productes ortoprotètics: requisits administratius, homologació i difusió.
  
- Gestió base de dades de productes i establiments.
  
Periòdicament, el tutor ha de comprovar i avaluar l'aprofitament de la formació.
  
2) Per a procediments de control de medicaments i farmacovigilància:
  
- Programa FEDRA.
  
- Programa de seguiment de medicaments de control especial.
  
- Sistema de control de desabastiments.
  
- Seguiment del sistema de transmissió d'alertes farmacèutiques.
  
- Verificació de BPD i NEC (oficines de farmàcia i servicis farmacèutics)
  
Periòdicament, el tutor ha de comprovar i avaluar l'aprofitament de la formació.
  
Huitena. Certificació acreditativa
  
Acabat el període de la beca, i després de l'informe d'assistència, aprofitament i aptitud, el director general per a la Prestació Farmacèutica ha d'estendre el certifica corresponent.
  
ANNEX II
  
Sol·licitud de beca per a pràctiques professionals de llicenciat en Medicina i llicenciat en Farmàcia o Medicina en la Direcció General per a la Prestació Farmacèutica
  
Nom ........................... DNI ........................ telèfon familiar .............. telèfon mòbil ........................ adreça ...............................localitat ................. Sabedor/a de l'Orde de 24 de febrer de 2003, per la qual la Conselleria de Sanitat convoca dos beques en la Direcció General per a la Prestació Farmacèutica de la Conselleria de Sanitat, una per a llicenciats en Medicina per a fer pràctiques professionals en gestió de la prestació ortoprotètica i una altra per a llicenciats en Farmàcia o Medicina per a fer pràctiques professionals en procediments de control de medicaments i farmacovigilància, i sabedor/a també de les condicions establides en les bases, em compromet a acceptar-les, a assistir i participar plenament en els programes de treball que siguen establits, si se me n'adjudica una, i declare que totes les dades personals, acadèmiques i professionals que indique són correctes.
  
Adjunte la documentació següent:
  
- Una fotocòpia compulsada del DNI.
  
- Un curriculum vitae en què s'indica l'experiència professional, idiomes, beques obtingudes, etc., i en el qual es fan constar les dades personals, data i lloc de naixement, adreça actual, telèfon (del domicili i, si és el cas, mòbil) i una foto de mida carnet.
  
- Una fotocòpia compulsada del títol de metge o farmacèutic o del document que acredite haver pagat els drets d'expedició del títol.
  
- Una fotocòpia compulsada del certificat acadèmic personal dels estudis de Medicina o Farmàcia.
  
- Una fotocòpia compulsada dels documents que acrediten la possessió de títols, cursos i mèrits que figuren en el currículum.
  
- Una memòria descriptiva de l'experiència professional.
  
- Una declaració jurada de no tindre concedida cap altra beca o ajuda per a la mateixa activitat o una de similar i estar al corrent de les obligacions fiscals i davant la Seguretat Social.
  
Sol·licite que admeta esta documentació segons que establix la convocatòria d'estes beques.
  
Signatura
  
Lloc i data ......
  
DIRECCIÓ GENERAL PER A LA PRESTACIÓ FARMACÈUTICA